# Litxi

El litxi (Litchi chinensis) és l'única espècie del gènere monotípic Litchi dins la família de les sapindàcies (Sapindaceae). És una planta amb flors nativa de les zones tropicals del sud-est asiàtic, la Xina, Indoxina, Malèsia i Nova Guinea.

## Descripció

És un arbre perenne de mida mitjana, normalment ateny uns 10 o 12 metres. Les fulles són compostes i pinnades, amb folíols el·líptics o lanceoloats de fins a 15 cm, habitualment disposats de manera alterna. Les flors són petites, d'entre 3 i 6 mm, s'agrupen en inflorescències que són agrupacions de panícules de fins a 40 cm de llargària i apareixen en els brots nous. Les nombroses flors no tenen pètals, només uns 4 o 5 sèpals que formen el calze i poden ser de tres tipus. Flors funcionalment masculines amb un androceu format per 6-8 estams i sense òvuls, flors hermafrodites funcionalment femenines amb 6-8 estams i un gineceu format per un pistil amb dos carpels i un estigma i un tercer tipus, també masculines amb l'androceu format per 6-8 estams però amb un pistil sense estils ni estigma. La pol·linització acostuma a ser entomòfila. El fruit és una drupa arrodonida, d'uns 4 cm d'amplada i uns 5 de llargària, que triga entre 80 i 112 dies en madurar. La part externa del fruit és una capa força rígida, generalment rugosa i de color vermellós a la maturitat. La part comestible és un aril que embolcalla la llavor, marronosa, de forma allargada i d'una mida d'entre 1 i 3,3 cm de llargària i de 0,6 a 1,2 cm d'amplada. L'aril és de color blanquinós, dolç i lleugerament àcid, recorda el raïm.

## Taxonomia

Aquesta espècie va ser descrita per primer cop l'any 1782 al segon volum de l'obra Voyage aux Indes orientales et à la Chine del naturalista francès Pierre Sonnerat (1748-1814).

### Subespècies

Dins d'aquesta espècie es reconeixen les tres subespècies següents:
* Litchi chinensis subsp. chinensis: Xina, Indoxina, Borneo i Filipines.
* Litchi chinensis subsp. javensis Leenh.: illa de Java
* Litchi chinensis subsp. philippinensis (Radlk.) Leenh. Filipines i Borneo.

### Sinònims

Els següents noms científics són sinònims de Litchi:
* Sinònims homotípics
* Scytalia Gaertn.
* Sinònims heterotípics
* Corvinia Stadtm. ex Willemet
* Euphoria Comm. ex Juss.
* Laetji Osbeck ex Steud.
Els següents noms científics són sinònims homotípics de Litchi chinensis:
* Nephelium chinense (Sonn.) Druce
* Scytalia chinensis (Sonn.) Gaertn.

## Conreu

El conreu del litxi, iniciat al sud-est de la Xina és molt antic, l'arbre més vell que se'n conserva té una edat d'uns 1250 anys. Està documentat que durant la dinastia Song hi havia una gran demanda de litxis a la cort imperial i el seu conreu era una activitat lucrativa. A partir d'estudis genòmics s'ha estimat que la domesticació es va fer iniciar de manera separada a dues zones de la Xina, Yunnan i Hainan. Mentre que les varietats cultivars més desenvolupades s'haurien creat per hibridació a Guangdong.
Els litxis es produeixen en més d'una vintena de països. Xina és, amb molta diferència, el principal productor de litxis, aporta més del 80% de la producció total. Altres productors importants són l'Índia, Vietnam, Madagascar i Tailàndia.

## Vegeu també

* Joseph-François Charpentier de Cossigny

## Referències

* ↑ «litxi». Noms de plantes. Corpus de fitonímia catalana. TERMCAT, Centre de Terminologia. [Consulta: 22 desembre 2023].
* 1 2 «Litchi » (en anglès). Plants of the World Online. Royal Botanic Gardens. Kew. [Consulta: 22 desembre 2023].
* ↑ Menzel i Waite, 2005, p. 27.
* ↑ Menzel i Waite, 2005, p. 27-30.
* ↑ «Litchi chinensis Sonn.» (en anglès). International Plant Names Index, The Royal Botanic Gardens, Kew, Harvard University Herbaria & Libraries and Australian National Botanic Gardens. [Consulta: 23 desembre 2023].
* ↑ Sonnerat, 1782, p. 230.
* 1 2 3 «Litchi chinensis subsp. philippinensis» (en anglès). Plants of the World Online. Royal Botanic Gardens. Kew. [Consulta: 22 desembre 2023].
* ↑ «Litchi chinensis subsp. chinensis» (en anglès). Plants of the World Online. Royal Botanic Gardens. Kew. [Consulta: 22 desembre 2023].
* ↑ «Litchi chinensis subsp. javensis» (en anglès). Plants of the World Online. Royal Botanic Gardens. Kew. [Consulta: 22 desembre 2023].
* ↑ Hu et alii, 2022, p. 73-74.
* ↑ Davidson, 2014, p. 480.
* 1 2 Hu et alii, 2022, p. 82.
* ↑ Mitra, S.K.; Pan, J. «Litchi and longan production and trade in the world» (en anglès). ISHS Acta Horticulturae, vol. 1293, 2020, pàg. 132-333. Arxivat de l'original el 2024-04-22. DOI: 10.17660/ActaHortic.2020.1293.1 [Consulta: 27 desembre 2023].

## Bibliografia

* Menzel, C.M.; Waite, G.K.. Litchi and Longan. Botany, Production and Uses (en anglès). CABI Publishing, 2005. ISBN 0-85199-696-5.
* Sonnerat, Pierre. Voyage aux Indes orientales et a la Chine, Fait par ordre du Roi, depuis 1774 jusqu'en 1781: dans lequel on traite des Moeurs, de la Religion, des Sciences & des Arts des Indiens, des Chinois, des Pégouins & des Madégasses; suivi d'observations sur le Cap de Bonne-Espérance, les Isles de France & de Bourbon, les Maldives, Ceylan, Malacca, les Philippines et les Moluques, & de recherches sur l'Histoire Naturelles de ces Pays. (en francès). Vol. 2, 1782.
* Hu, Guibing; Feng, Junting; Xiang, Xu; Wang, Jiabao; Salojärvi, Jarkko; Liu, Chengming; Wu, Zhenxian; Zhang, Jisen; Liang, Xinming; Jiang, Zide; Liu, Wei; Ou, Liangxi; Li, Jiawei; Fan, Guangyi; Mai, Yingxiao; Chen, Chengjie; Zhang, Xingtan; Zheng, Jiakun; Zhang, Yanqing; Peng, Hongxiang; Yao, Lixian; Wai, Ching Man; Luo, Xinping; Fu, Jiaxin; Tang, Haibao; Lan, Tianying; Lai, Biao; Sun, Jinhua; Wei, Yongzan; Li, Huanling; Chen, Jiezhen; Huang, Xuming «Two divergent haplotypes from a highly heterozygous lychee genome suggest independent domestication events for early and late-maturing cultivars» (en anglès). Nature Generics, vol 54, 01-01-2022, pàg. 73–83. DOI: 10.1038/s41588-021-00971-3.
* Davidson, Alan. The Oxford Companion to Food (en anglès). Tercera edició. Oxford University Press, 2014. ISBN 9780199677337.

## Enllaços externs

* Fruits of Warm Climates: Lychee